S-60/2013

Mál þetta höfðaði lögreglustjórinn á Akranesi með ákæru 28. maí 2013 á hendur ákærðu, L-kvk-þgf H. H-kvk-þgf, kt. …, Kirkjubraut 5, Akranesi. Málið var dómtekið 3. september 2013.

Í ákæru er ákærðu gefin að sök fjárdráttur, með því „að hafa á tímabilinu frá janúar 2013 til og með 22. febrúar 2013 í Verslun Bónus á Akranesi, sem sjóðsstjóri verslunarinnar dregið að sér fé kr. 1.007.500, með fjártöku úr uppgjörum verslunarinnar, umrætt tímabil, og velt uppgjörunum á undan sér þar til að peningauppgjör fyrir daganna 19., 20. og 21. febrúar 2013 voru uppurin.

Fjárhæðin skiptist þannig:

Uppgjör 19. febrúar 363.000 kr.

Uppgjör 20. febrúar 346.500 kr.

Uppgjör 21. febrúar 298.000 kr.

Telst þetta varða við 247. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.

Einkaréttarkrafa:

Af hálfu Haga hf., kt. …, er krafist að ákærða verði dæmd til að greiða félaginu skaðabætur samtals að fjárhæð kr. 980.500,- auk vaxta samkvæmt 1. mgr. 8. gr. vaxtalaga nr. 38/2001, frá þeim degi er hið bótaskylda atvik átti sér stað, eða hinn 22.02.2013, og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. laga um vexti og verðstryggingu, nr. 38/2001, frá þeim degi til greiðsludags. Þá er krafist málskostnaðar að skaðlausu samkvæmt síðar framlögðum málskostnaðarreikningi eða að mati dómsins, að teknu tilliti til virðisaukaskatts af málflutningsþóknun. Þá er gerður fyrirvari við bótakröfuna s.s. er varðar fjárhæð kröfunnar og framlagningu gagna. Kröfuhafi áskilur sér allan rétt til þess að koma að frekari kröfum og/eða gögnum á síðari stigum málsins gefi frekari rannsókn málsins tilefni til þess, eða eftir atvikum samkvæmt tilmælum ákæranda verði ákært í málinu, sbr. 5. mgr. 173. gr. laga nr. 88/2008.“

Ákærða hefur afdráttarlaust játað að hafa framið það brot sem henni er gefið að sök í ákæru og játning hennar studd sakargögnum. Eru því efni til að leggja dóm á málið samkvæmt 164. gr. laga um meðferð sakamála, nr. 88/2008. Samkvæmt þessu verður ákærða á grundvelli skýlausrar játningar sakfelld fyrir brotið sem réttilega er heimfært til refsilaga í ákæru.

Ákærða er með hreint sakavottorð og hefur greiðlega gengist við broti sínu. Að þessu gættu þykir refsing ákærðu hæfilega ákveðin fangelsi í 90 daga, en rétt þykir að fresta fullnustu refsingarinnar og falli hún niður að tveimur árum liðnum frá uppkvaðningu dómsins haldi ákærða almennt skilorð samkvæmt 57. gr. almennra hegningarlaga, með síðari breytingum.

Í samræmi við samþykki ákærðu verður hún dæmd til að greiða brotaþola skaðabætur eins og sú krafa er sett fram, en krafan er studd viðhlítandi gögnum. Verða dráttarvextir reiknaðir frá 13. júní 2013, en þá var mánuður liðinn frá því ákærðu var kynnt krafan, sbr. 9. gr. laga um vexti og verðtryggingu, nr. 38/2001. Þá verður ákærðu gert að greiða brotaþola málskostnað sem þykir hæfilega ákveðinn svo sem greinir í dómsorði

Engan sakarkostnað leiddi af rannsókn og rekstri málsins.

G-kk-nf S-kk-nf aðstoðarmaður dómara, kveður upp dóm þennan.

D Ó M S O R Ð:

Ákærða, L-kvk-nf H. H-kvk-nf, sæti fangelsi í 90 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærða almennt skilorð samkvæmt 57. gr. almennra hegningarlaga.

Ákærða greiði Högum hf., 980.500 krónur með vöxtum samkvæmt 1. mgr. 8. gr. laga um vexti og verðtryggingu, nr. 88/2008, af 980.500 krónum frá 22. febrúar 2013 til 13. júní sama ár, en dráttarvöxtum samkvæmt 1. mgr. 6. gr. sömu laga af sömu fjárhæð frá þeim degi til greiðsludags. Jafnframt greiði ákærða Högum hf. 60.000 krónur í málskostnað.

G-kk-nf S-kk-nf